Nog ŉ wildtuin-veldwagter vas vir stroperyArgieffoto Foto: viechfisch, Pixabay Kapt. Dineo Lucy Sekgotodi, woordvoerder van die Valke, het gesê Abednigo Manzini (32) is by die Skukuza-kamp in die wildtuin vasgetrek. Sy inhegtenisneming hou verband met die aanklagte teen nog twee veldwagters, Sibusiso Mahlawule (26) en Enous Mabunda (44), wat Saterdag in hegtenis geneem is. Manzini se saak is by die ander twee verdagtes se saak gevoeg en al drie het Woensdag in die Skukuza-landdroshof op aanklagte van renosterstropery verskyn. “Die saak is tot 8 Julie uitgestel wanneer hulle in die Bosbokrand-landdroshof sal verskyn vir ŉ formele borgtogaansoek. Hulle bly tot dan in aanhouding,” het Sekgotodi gesê. Edna Molewa, minister van omgewingsake, het vroeër gesê daar is in die eerste vier maande van vanjaar reeds 363 renosters in Suid-Afrika gestroop, waarvan 232 renosters in die Krugerwildtuin vir hul horings doodgemaak is.